钦定古今图书集成/方舆汇编/职方典/第1466卷 > 《海口记》陈金
## 钦定古今图书集成/方舆汇编/职方典/第1466卷 > 《海口记》陈金

滇池在云南会城之南，周回三百馀里，诸山之水皆
归焉。其水自南流而西折，历安宁、富民入金沙江。源
广末狭，若倒流然，滇之名所由始也。滨“池之田，无虑
数百万顷，皆膏腴沃壤，亩入可六七石。顾下流地势
颇高，加以两山沙石，雨水冲入，众流之会日溢焉。故
泛滥弥漫，而膏腴沃壤浸没十之八九，民甚苦之。”弘
治己未，巡抚李公若虚慨然有志疏濬。予时为左布
政司使，承命偕按察使陈君敬、都指挥佥事孙君辅
往视之，得其所以泛滥弥漫之故。归白于公，而东作
方兴，其事已后，时无能为矣。庚申冬，予受巡抚寄，水
患滋甚，军民恳乞疏濬者日急。辛酉夏，乃会镇守刘
公明远、总戎沐公镇之，及藩臬诸君相告曰：“滇水为
害久且大矣，御灾捍患，非吾辈分外事。”佥曰：“公忧思
及此，地方之福，军民之幸也，其共图之。”遂伐木于山，
采竹于林，取海簰于水，成铁具于冶，攻器物于肆，俱
命官董之。按察副使曹君玉实督率而经理之。未几，
曹又为抚彝之务所夺，爰会刘、沐二公起借六卫军
馀，安宁、晋宁、昆阳三“州，昆明、呈贡、归化、易门四县民
夫二万有奇”，各委官分领。而提督其事，则按察司佥
事范君平也。壬戌正月望，予偕刘、沐二公诣海口神
祠竭诚告祭。翌日，诣下流滩厂，筑坝障水。自坝而下
至青鱼滩，凡若干里以卫。州县官夫，画地分工，照界
疏濬，以一丈五尺为则，不及数者，因地势也。青鱼滩
至石梁河皆横石，乃相度地势，于青鱼滩之左，石梁
河之右，各新开一渠，广三尺许，水从此泄，而横石不
能为河流之碍。至黄泥滩、黄牛嘴、平定铺、白塔村等
处，以及官庄上下栏水乱石，凡阻塞河流者，悉平治
而尽去之。未几，范归视司篆，以副司毛公科代之。又
于河之两崖环筑旱坝十有五座，以栏榭两山水冲
流壅塞河道之患，各设坝长一、坝夫十守之，军民夫
匠各给以粮，粮皆取诸屯仓及赎罪之数，无滥费也。
三月十有六日，毛因工匠告完，且军民布种者急于
得水，移文于予，而障水之坝拆焉。水得就下，其声如
雷。不数日，而池之水十已去其六七，不复昔之泛滥
弥漫矣。地土尽出，而所谓膏腴沃壤，不复昔之浸没
矣。乃命云南府知府张凤、指挥魏闰查勘，退出田地，
前后约百万有奇。将有主而入赋者给之；主与赋俱
无者，查给附近军民。与主有而赋无者验数陞科焉。
通计赋之增者若干石，查滨海州县卫所递年虚赔
之数而尽补之，甦军民之困也。患之消，利之兴，惠之
及于人者，盖亦大且溥矣。藩臬长贰李君诏、王君弁
佥以事之，首末皆予所究心者，爰恪恭请予记之。或
者问予曰：“夏禹决汝汉，排淮泗而注之江，万世永赖。
公濬滇池而注之金沙江，与禹功不相类乎？”予曰：“不
然。禹之功在九州，予特为一方之利耳。”又曰：“元赛典
赤凿金汁渠，引松华水以溉滇城东西之田，至今滇
人仰其利而庙祀之。公濬滇池之水，而田之出者动
以数百万计，较之赛典赤之功不大乎？”予曰：“不然，赛
典赤凿渠引水，滇人以享百世之利。予濬水出田，特
今日事，但恐将来又复淤塞，水复泛滥，而田复浸没，
则又不逮赛典赤者多矣。今予将有去志，后之继其
事者，忧民之忧，利民之利，而加之意焉，见河流壅塞
即督工濬之，见旱坝毁损即督工修之，俾两山沙石
终不入河，下流滔滔终无阻碍。使泛滥弥漫者不复
再见，而膏腴沃壤不复淹没，黄云蔼于陇亩，嘉谷如
茨如梁，则将为滇人子孙亿万载无穷之利，而予生
平至愿足矣，夫复何言？”问者唯唯而退，遂并书而记
之焉。